**Forspiring**

**Det er nu, det sjove begynder!**

Vinteren er lang, kold og mørk, men en dag sker der så pludselig noget! Frøkataloget dumper ind ad brevsprækken, og tekoppen tages frem. Endelig kan planerne i forbindelse med næste dyrkningssæson begynde at tage form, og snart har kataloget fået temmelig mange æselører. Tanker om dyrkningsmåde og eventuelt behov for forspiring for visse af planterne får ikke rigtig plads i ens bevidsthed, når man sidder og bestemmer farve, form, smag og sort … Helt indtil frøene kommer hjem.

Hvad skal man da tænke på, når man sidder der med sine frøposer og forskrækket opdager, hvor meget der skal forspires af det, man har købt hjem? Tanken om, hvordan i alverden man skal få plads til det hele, slår en, og man forbander sin tankeløshed og dårlige evne til at tage ved lære fra tidligere år. Du er dog ikke alene! Det hører med til forberedelserne at møblere om til foråret, således at der skaffes plads til planterne i de vinduer, der vender mod syd, også selv om det betyder, at hele familien bliver nødt til at sidde og se tv i entreen. Du er helt normal (i havesammenhæng, vil jeg lige indskyde). På denne årstid er planerne altid storslåede, tiden uendelig, og skadedyrene eksisterer blot som et svagt minde i bevidstheden. Netop nu, netop her, kan intet gå galt!

**Tag den med ro**

Det grundlæggende tip, når det drejer sig om forspiring er: Du skal ikke have for travlt! Sås frøene for tidligt, kommer de til at blive lange og spinkle på grund af lysmangel, og derefter får de store problemer med at komme i gang, når de til sidst er blevet plantet ud. Læs på posen, og så frøene en gang i slutningen af den anbefalede tidsperiode, hvis du bor mod nord. Bor du længere syd ud, kan det betale sig at så frøene tidligere, men aldrig inden den anbefalede tidsperiode.  For mig tog det ti år at lære dette … så er du netop begyndt at dyrke, har du god tid til det.

**Sådan gør man**

Hvordan frøene skal forspires, afhænger lidt af omstændighederne. Er de svære at dele, hvis de har vokset tæt sammen i en stor urtepotte eller i en kasse? Skal de hurtigt have adgang til næringsrig jord? Skal de have varme for at spire? Ja, det er nogle af de spørgsmål, som skal besvares, før frøene stoppes ned i jorden. Heldigvis kan man læse denne vigtige information på bagsiden af frøposen.

**Vælg den rette forspiringsmetode**

**Bredså i såkasse**Tomater, paprika og chili kan sagtens bredsås i en såkasse med fin såjord, inden de plantes om i en større krukke med gødet pottejord. Det anbefales at anvende en varmemåtte, da disse grøntsager kræver varme for at spire. Når spirerne er kommet op, flyttes de til en køligere og lys plads gerne med ekstra belysning.

**Så i større urtepotter**Agurk, artiskok, melon, zucchini og græskar har lidt mere ømtålige rødder, og de er dermed lidt følsomme for at pottes om. Derfor plejer jeg fylde en lidt større urtepotte med gødet jord til 2/3 og resten med såjord. På den måde kan planterne være en længere tid i urtepotten, inden jeg skal ompotte dem, og de når at få et større rodsystem, før tiden er inde til at flytte dem ud, eller ind, i drivhuset.

Ærter og bønner har også sarte rødder, men de trives allerbedst, når de forspires i f.eks. Rootrainers® fyldt med fin såjord. Især ærter vil desuden gerne have dybe urtepotter, og i det tilfælde er Rootrainers® perfekt. Og det er jo heller ikke så tosset, at Rootrainers® kræver betydeligt mindre plads end de større urtepotter… når vindueskarmene begynder at blive overfyldt med urtepotter!

**Så i tørvebriketter**Krydderurter, der skal vokse sammen i en urtepotte, f.eks. basilikum, kan udmærket forspires i tørvebriketter. Når planterne bliver så store, at rødderne begynder at vise sig, er tiden inde til at potte dem om til en større urtepotte med gødet jord. Dette er nemt gjort – bare løft op og plant hele briketten om, alene eller sammen med flere.